**Poštovani roditelji / skrbnici !**

*Štedi struju, plin i vodu*

 *i tako slijedi eko modu.*

Pozivamo Vas da zajedno sa svojom djecom sudjelujete u podizanju svijesti o uporabi energije u našim domovima.

OŠ „Đuro Ester“ Koprivnica uključena je u natjecanje **U4energy,** europsko natjecanje u obrazovanju o energiji.

Pozivamo Vas da se i vi priključite našim aktivnostima!

Evo nekih ideja kako možete poboljšati odnos prema energiji u svom domu. :

* zamijenite obične žarulja štednim žaruljama
* smanjite broj rasvjetnih tijela u jednoj prostoriji
* gasite električne uređaje kad ih ne koristite jer *stand by* način rada troši energiju
* kupujte kućanske aparate energetskog razreda A
* promijenite filtere u napama
* ugradite fotonaponske kolektore koji proizvode električnu energiju uz pomoć sunca
* hladnjake i škrinje postavite u hladni dio prostorije, nikako u blizini štednjaka, radijatora ili bojlera te ih redovito ih čistite
* vrata od hladnjaka nemojte držati dugo otvorena
* uvijek kuhajte s poklopcem na posudi
* smanjite grijanje u svom domu za 2 stupnja
* kad posuđe perete ručno nemojte pustiti da voda stalno teče
* pranjem posuđa u perilici troši se manje električne energije i vode
* rublje sušite na zraku, a ne u sušilicama
* odmjerite točnu količinu vode koja vam je potrebna prije kuhanja
* prilikom brijanja, pranja zubi, sapunanja ruku i šamponiranja kose, zatvorite vodu
* provjerite da vaš kotlić za vodu ne pušta
* pratite i bilježite potrošnju vode u svom kućanstvu
* popravite slavine koje kaplju i provjerite da nema kapanja na unutarnjim i vanjskim instalacijama
* pozovite ovlaštenu osobu da provjeri naslage kamenca u bojleru
* skupljajte kišnicu za zalijevanje vrta, a ako je moguće i za pranje auta, pranje rublja i ispiranje WC-a
* ugradite solarne kolektore za zagrijavanje vode
* posadite svoj vrt ako imate mogućnosti - tako ćete smanjiti potrebu odlaska u kupovinu i jesti zdravo voće i povrće za koje znate da je uzgojeno na prirodan način, bez pesticida ( možete početi i sa samo jednom biljkom ! )
* izolirajte vanjske zidove (kroz njih se gubi 21 % topline)
* izolirajte krov ( gubi se 10-20% topline)
* promijenite prozore koji propuštaju toplinu ili ih izolirajte trakom
* izolirajte kutije za rolete
* pozovite ovlaštenu osobu da provjeri da su izmjenjivači topline čisti od kamenca
* uklonite predmete i zavjese ispred radijatora
* redovito čistite i odzračujte radijatore
* nemojte nositi kratke rukave i pojačavati grijanje već se obucite toplije
* osmislite reciklažni kutak u svom domu gdje ćete moći na licu mjesta razvrstavati otpad
* koristite biorazgradive ili platnene vrećice
* umjesto auta za odlazak na posao češće koristite bicikl
* rasporedite zaduženja – odredite tko će u vašem domu voditi brigu o razvrstavanju otpada, tko će voditi brigu o temperaturi u kući, zalijevanju i održavanju biljaka i sl.

**Odaberite one mjere štednje koje odgovaraju vašim mogućnostima!**

Kako bismo mogli evidentirati uspješnost naših aktivnosti molimo vas da fotografirate situaciju u svom domu prije i nakon mjera štednje koje ste proveli.

Uz slike možete opisati što ste točno promijenili ili što namjeravate promijeniti te nam sve dostaviti na adresu tomislava.kraljic@skole.hr ili poslati preko učenika/ce do 30 travnja 2012.

Zajedničko djelovanje i Vaša podrška puno će doprinijeti podizanju svijesti o korištenju energije.

Nadamo se da ćete se pridružiti našim aktivnostima i podržati stvaranje održive budućnosti i zalaganje za zdravu energiju.

Učenici, nastavnici i ravnateljica OŠ „Đuro Ester“